02/07/2010 | Administración LocalMunicipal
A Coruña
Servizo de Persoal
Publicación bases 2 prazas técnico medio de Promoción de Emprego, C. E. 20/08, proceso de consolidación, aprobadas polo tenente de alcalde delegado de persoal, por delegación da Xunta de Goberno Local, de data 3 de xuño de 2010

As presentes bases xenéricas constitúen o desenvolvemento do Proceso de Consolidación, de conformidade co establecido na Disposición Transitoria 4ª da Lei 7/2007 recollido na Oferta de Emprego deste Concello para o ano 2008 ( BOP 12 de decembro de 2008), e réxese pola Convocatoria Unitaria para a provisión en propiedade de prazas de funcionarios de carreira e persoal laboral convocadas polo Concello da Coruña no ano 2009 (BOP 9 de xuño de 2009), en aplicación do disposto na base primeira desta, e polas seguintes normas específicas: 1. - Clasificación da praza. Escala de Administración Especial, subescala Servizos Especiais, Clase: Labores Especiais 2. - Dotación económica. As retribucións correspondentes ao subgrupo de clasificación profesional A2 e demais retribucións complementarias segundo acordos adoptados pola Corporación ao respecto, e concretados na relación presupostaria.3. - Requisitos esixidos: Os aspirantes deberán reunir os seguintes requisitos, o cumprimento dos cales deberá acreditarse dentro do correspondente prazo de presentación de instancias. a. Estar en posesión do do título de enxeñeiro técnico ou diplomado universitario. Conforme a disposición adicional quinta da lei 30/1984, do 2 de agosto, de medidas para a reforma da función pública, se considerará equivalente ao título de Diplomado universitario superar tres cursos completos de licenciatura. No caso de titulacións obtidas no estranxeiro, deberá estarse en posesión da credencial que acredite a súa homologación. b. Ter a nacionalidade española, sen prexuízo do disposto no artigo 57 do Estatuto Básico do Empregado Público. c. Ter cumprimentos dezaseis anos e non exceder, no seu caso, da idade máxima de xubilación forzosa. d. Posuír a capacidade funcional para o desempeño das tarefas habituais da praza á que se aspira. e. Non haber sido separada/o mediante expediente disciplinario do servizo de calquera das Administracións Públicas ou dos órganos constitucionais ou estatutarios das Comunidades Autónomas, nin se achar en inhabilitación absoluta ou especial para empregos ou cargos públicos por resolución xudicial, para o acceso ao corpo ou escala de funcionariado, ou para exercer funcións similares ás que desempeñaban no caso do persoal laboral, no que fose separada/o ou inhabilitada/o. No caso de ser unha persoa nacional doutro Estado, non acharse inhabilitada/o ou en situación equivalente nin haber sido sometida/ou a sanción disciplinaria ou equivalente que impida, no seu Estado, nos mesmos termos o acceso ao emprego público.5. - Sistema de selección: Concurso-oposición.6. - Dereitos de exame: Segundo o establecido na Ordenanza Fiscal nº1 vixente no momento da convocatoria das presentes bases, esixiranse os dereitos de exame correspondentes a cada grupo ou subgrupo. Estarán exentas do pagamento da taxa, logo de xustificación de circunstancias de que se trate, a. As persoas con minusvalidez igual ou superior ao 33 por 100. b. Logo de xustificación, as persoas que figurasen como demandantes de emprego durante o prazo, polo menos, de seis meses anteriores á data de convocatoria das probas selectivas nas que soliciten a súa participación. Para iso deberá presentarse o documento xustificativo expedido pola oficina de emprego correspondente 7. - Presentación de instancias: As instancias, solicitando tomar parte no proceso selectivo, dirixiranse á Alcaldía-Presidencia. Presentaranse no Rexistro Xeral do Concello debidamente cumpridas durante o prazo de vinte días naturais contados dende o seguinte ao da publicación do anuncio de cada convocatoria no Boletín Oficial do Estado. Poderán así mesmo remitirse na forma determinada na Lei 30/1992, do 26 de novembro, de Réxime Xurídico das Administracións Públicas e Procedemento Administrativo Común. A instancia debera acompañarse necesariamente de: - Fotocopia do D. N. I. - Carta de Pagamento acreditativa de aboar o importe dos dereitos de exame ou resgardo do xiro postal ou telegráfico do seu abono, de acordo coa Ordenanza Fiscal reguladora vixente no prazo de presentación de solicitudes. Os dereitos de exame só serán devoltos aos que non fosen admitidas/os ás probas selectivas por non reunir os requisitos esixidos. - Fotocopia compulsada do título esixido para ser admitido no presente proceso selectivo de conformidade coa normativa legal vixente. - Título acreditativo de estar en posesión do nivel de coñecemento da lingua galega CELGA IV ou equivalente, ao obxecto de ser declarados exentos da realización do exercicio de galego. - Relación dos méritos que aleguen, enumerados segundo a orde establecida nas presentes bases. Á devandita relación acompañaranse os documentos xustificativos dos méritos, orixinais ou fotocopias compulsadas.8. - Contido do proceso selectivo, forma de desenvolvemento e sistema de cualificación: O sistema selectivo será o de concurso-oposición e constará das seguintes fases: Será previa á de Oposición, non eliminatoria e non poderá terse en conta para superar a fase de oposición. Para a devandita fase os aspirantes presentarán (conxuntamente coa solicitude para tomar parte no proceso selectivo e a carta de pagamento acreditativa de aboar o importe dos dereitos de exame), unha relación dos méritos que aleguen, enumerados segundo a orde establecida no Anexo I. Á devandita relación acompañaranse os seus documentos xustificativos, orixinais ou fotocopias compulsadas, pois non serán valorados aqueles que non queden debidamente acreditados, en todos os seus extremos, o dia de finalización do prazo de presentación de instancias. A oposición constará de dous exercicios eliminatorios, de modo que non poderán pasar ao seguinte os que non tiveran alcanzado a cualificación mínima establecida. Primeiro exercicio. - Consistirá na realización de dúas probas: a) Consistirá en contestar, nun tempo máximo dunha hora e corenta e cinco minutos minutos, un cuestionario de 70 preguntas tipo test, con tres respostas alternativas, determinadas polo Tribunal inmediatamente antes de celebrarse a proba, relacionadas co contido do programa especificado para cada praza no Anexo II desta convocatoria. b) De carácter práctico, a elixir de entre tres supostos que formulará o Tribunal inmediatamente antes do comezo do exercicio, relativos ás funcións a desempeñar nos postos de traballo relacionados coa praza convocada. A cualificación destas probas será conxunta, cunha puntuación máxima de 50 puntos, cualificándose a proba a) cun máximo de vinte puntos e a proba b) cun máximo de trinta puntos, sendo preciso alcanzar un mínimo de vinte e cinco puntos para superar este exercicio, sendo eliminados aqueles aspirantes que non a obteñan. O Tribunal determinará o nivel de coñecementos esixidos para alcanzar a puntuación mínima. Segundo exercicio. - Coñecemento de galego. Consistirá na tradución directa e/ou inversa dun ou varios textos, en castelán ou galego, facilitados polo Tribunal, nun tempo máximo de 30 minutos. Este exercicio será cualificado unicamente de apto ou non apto. Aqueles aspirantes que estivesen en posesión do título acreditativo do nivel de coñecemento da lingua galega CELGA IV ou equivalente estarán exentos da realización do presente exame. Os documentos acreditativos dos extremos sinalados no parágrafo anterior deberán ser presentados coa instancia. Cualificación final. - As cualificacións dos aspirantes aprobados en cada un dos exercicios serán publicadas no Taboleiro de Anuncios deste Concello e na paxína web do Concello da Coruña. Previamente á fase de oposición, o tribunal procederá á baremación da fase de concurso e publicarase na paxína web do Excmo. Concello da Coruña, con indicación da puntuación obtida por cada aspirante. Contra a baremación, os aspirantes que o consideren oportuno poderán presentar reclamacións ante o propio tribunal no prazo de dez días hábiles, contados a partir do día seguinte ao da publicación da baremación. Á vista das reclamacións que se presenten e, no caso de ser estimadas, realizaranse as oportunas correccións na baremación e procederase á publicación definitiva na paxína web do Concello da Coruña. Contra esta resolución, poderán as/os interesadas/os interpoñer recurso de alzada conforme o previsto no art.114 da Lei 30/1992, do 26 de novembro, de Réxime Xurídico das Administracións Públicas e Procedemento Administrativo Común. A orde de prelación dos aspirantes que superen o proceso selectivo realizarase de acordo coa suma das puntuacións obtidas nas fases de concurso e de oposición, non podendo superar o proceso selectivo un número superior ao de prazas convocadas. Non obstante o anterior, sempre que o tribunal propuxese o nomeamento de igual número de aspirantes que o de prazas convocadas, e co fin de asegurar a cobertura destas, cando se produzan renuncias das/os aspirantes seleccionadas/os, o órgano convocante poderá requirir do órgano de selección relación complementaria dos aspirantes que sigan aos propostos, para o seu posible nomeamento como funcionarias/os de carreira. Para os efectos previstos neste punto terán a mesma consideración que as renuncias os supostos referidos aos aspirantes que dentro do prazo fixado non presenten a documentación requirida ou que do seu exame se deduza que carecen dos requisitos establecidos no punto 3 da presente convocatoria. O tribunal poderá declarar desertas aquelas prazas obxecto da presente convocatoria que non resulten cubertas á súa finalización por non superar o proceso selectivo o número suficiente de aspirantes. En caso de empate na puntuación final do proceso selectivo establécese a seguinte orde de prioridade: 1º A nota máis alta na segunda proba do primeiro exercicio da fase de oposición 2º A nota máis alta na primeira proba do primeiro exercicio da fase de oposición 1. - Servizos prestados no Concello da Coruña en prazas da mesma categoría, no mesmo grupo e de natureza similar á praza convocado, a razón de 0,20 puntos por mes.2. - Por Servizos prestados noutras Administracións Públicas en prazas da mesma categoría e no mesmo grupo: 0,05 puntos por mes. O total de puntos obtidos na fase de concurso non superará en ningún caso a suma de 20 puntos. TEMA 1.- A Constitución Española de 1978. Estrutura. Título Preliminar. Reforma Constitucional. TEMA 2.- O Estatuto de Autonomía de Galicia. As institucións da Comunidade Autónoma: O Parlamento. O Consello da Xunta. O Presidente. TEMA 3.- A Lei: Concepto e clases. Disposicións normativas con forza de lei. O Regulamento: concepto. Clasificación dos regulamentos. TEMA 4.- O acto administrativo: concepto e clases. Elementos do acto. A eficacia dos actos administrativos. Nulidade e anulabilidade. TEMA 5.- O procedemento administrativo; Iniciación, ordenación, instrución e terminación. TEMA 6.- Finalización do procedemento: a obriga de resolver. O silencio administrativo. TEMA 7.- Os recursos administrativos. Concepto e clases, requisitos xerais. Os recursos ordinarios. TEMA 8.- O municipio. Elementos. Territorio e poboación. TEMA 9.- Municipios de Gran Poboación: O Alcalde. Competencias. Forma de elección e cesamento. Os Tenentes de Alcalde. A Xunta de Goberno Local: Composición e atribucións. O Concello Pleno. Composición e competencias. As Comisións Informativas. TEMA 10.- A Lei 7/2007 do 12 de abril do Estatuto Básico do Empregado Público. Clases de funcionarias/os. Situacións administrativas. Réxime disciplinario. TEMA 11.- Dereitos e deberes dos funcionarias/os locais. Código de conduta das/vos empregadas/os públicas/os. Réxime de incompatibilidades. TEMA 12.- A Lei de Contratos do sector público: A contratación administrativa. Clases de contratos. Elementos dos contratos. Os suxeitos. Obxecto e causa dos contratos públicos. A forma de contratación administrativa e os sistemas de selección do contratista. A formalización dos contratos. Os contratos menores. TEMA 13.- Facendas Locais: A Lei reguladora das Facendas Locais. Os recursos das Facendas Locais. Taxas e prezos públicos. TEMA 14.- Politicas de igualdade. Medidas de conciliación da vida laboral e familiar. TEMA 15.- Programas de cooperación para entidades locais. TEMA 16.- Os obradoiros de emprego. TEMA 17.- Plan FIP. TEMA 18.- O emprendedor. Análise da idea empresarial. Motivación para emprender. TEMA 19.- O Plan de empresa. O plan económico e financieiro no plan de empresa. TEMA 20.- Trámites e procedementos para crear a empresa: municipais, fiscais, na seguridade social e outros. TEMA 21.- Elección da forma xurídica. Trámites e procedementos para a creación dunha empresa. TEMA 22.- Procesos produtivos. A organización do persoal. TEMA 23.- O mercado. O proceso de comercialización. Plan de mercadotecnia: elementos de mercadotecnia. TEMA 24.- O contrato de traballo. A contratación temporal. Deberes e dereitos das partes. O salario. TEMA 25.- A seguridade social: Réxime xeral, Réxime especial de traballadores autónomos. TEMA 26.- O empresario individual. TEMA 27.- A sociedade de responsabilidade limitada. Administración e representación. Xunta de socios. TEMA 28.- A sociedade anónima. Trazos fundamentais do seu réxime xurídico. Escritura social e estatutos. Órganos sociais. Os socios. A sociedade anónima. Patrimonio e capital social. TEMA 29.- A sociedade civil particular. Comunidades de bens. Obxecto social. Características principais. Os socios e os órganos sociais. O capital social. Tramitación. Vantaxes e inconvenientes. TEMA 30.- A sociedade laboral. Obxecto social. Características principais. Os socios e os órganos sociais. E capital social. Tramitación. Vantaxes e inconvenientes. TEMA 31.- Sociedade cooperativa. Obxecto social. Características principais. Os socios e os órganos sociais. O capital social. Tramitación. Vantaxes e inconvenientes. TEMA 32.- Os contratos laborais. Tipos de contratos. TEMA 33.- Axudas á creación de emprego autónomo. TEMA 34.- A política comunitaria de emprego. A planificación da política de emprego e financiamento. TEMA 35.- A política de emprego en España e Galicia: institucións, competencias, execución. TEMA 36.- Implicacións fiscais da forma xurídica. A tributación da creación e posta en marcha da empresa. A alta da empresa. O IVE TEMA 37.- Retencións a conta do IRPF e Imposto de Sociedades. IRPF de empresarios e profesionais. TEMA 38.- Imposto de Sociedades. TEMA 39.- O Fondo Social Europeo TEMA 40.- Xestión de proxectos europeos: concepción de proxectos, a vida dun proxecto e dinamizar a área de proxectos. TEMA 41.- A formación profesional. A formación profesional regulada. A formación profesional ocupacional: concepto e plan FIP. TEMA 42.- Formación profesional continua. TEMA 43.- O financiamento da formación profesional. As calificacións. TEMA 44.- A capitalización da prestación por desemprego. As bonificacións e reducións da seguridade social. TEMA 45.- Programa de fomento de emprego en cooperativas e sociedades laborais TEMA 46.- As iniciativas de emprego: cualificación, axudas e novo depósitos de emprego. TEMA 47.- As iniciativas de emprego de base tecnolóxica: asesoramento, acompañamento e axudas. TEMA 48.- O IGAPE: estrutura, participación en empresas, programas de apoio ao investimento e servizos e apoios aos emprendedores. TEMA 49.- Actuacións dirixidas á muller. Programa de apoio ás mulleres empresariais: axudas e subvencións. TEMA 50.- O comercio exterior: conceptos básicos, organismos e instrumentos de fomento. TEMA 51.- O comercio na cidade de A Coruña: situación, axudas, instrumentos de fomento. Iniciativas de apoio o comercio dende o Concello da Coruña. TEMA 52.- Os axentes de emprego e desenvolvemento Local. TEMA 53.- Os programas de apoio aos mercados municipais no Concello da Coruña. TEMA 54.- Gravitación do comercio polo miúdo na Bisbarra de A Coruña. TEMA 55.- Análise da relación clientela-comercio no Concello da Coruña. Problemática comercial no Concello da Coruña. TEMA 56.- O asociacionismo comercial: incentivos e funcionamento. Problemática, funcións e actividades. A importancia da formación no comercio polo miúdo. TEMA 57.- Principais características do séctor comercial no Concello da Coruña. TEMA 58.- Índices de actividade no Concello da Coruña. TEMA 59.- Marco xurídico en prevención de riscos laborais. Conceptos: condicións de traballo. Riscos laborais. Danos derivados do trabajo. La Lei de Prevención de Riscos Laborais: ámbito de aplicación. Dereitos e obrigas. TEMA 60.- A Lei de Protección de Datos de carácter persoal. O tratamento de ficheiros e os dereitos da persoa. A Coruña, 03 de xuño de 2010 A XUNTA DE GOBERNO LOCAL, P. D. O TENENTE DE ALCALDE DELEGADO DE PERSOAL, Fdo. José Federico Nogueira Fernández